Na temelju članka 8. stavka 1. Odluke o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 30/23 i 29/24),

**gradonačelnik Grada Zagreba**

**raspisuje**

**NATJEČAJ**

**ZA DODJELU STIPENDIJE GRADA ZAGREBA**

**ZA STUDENTE NA TEMELJU SOCIOEKONOMSKOG STATUSA**

**KOJI SU PRVI PUT UPISALI PRVU GODINU STUDIJA ZA AKADEMSKU GODINU 2024./2025.**

**1.** Za akademsku godinu 2024./2025. redovitim studentima na temelju socioekonomskog statusa koji su prvi put upisali prvu godinu sveučilišnih ili stručnih prijediplomskih studija, sveučilišnih integriranih studija ili stručnih kratkih studija u Gradu Zagrebu ili na nekoj sastavnici Sveučilišta u Zagrebu dodijelit će se 30 Stipendija, od čega 29 Stipendije studentima iz područja znanstvenih studija i 1 Stipendija studentima umjetničkih studija (u nastavku: Stipendija).

**2.** Pravo sudjelovanja na natječaju za dodjelu Stipendije imaju studenti koji ispunjavaju sljedeće uvjete:

- da su državljani Republike Hrvatske;

- da prosječni mjesečni prihod po članu učenikova kućanstva, ostvaren u razdoblju od 1. siječnja do 30. lipnja tekuće godine, ne prelazi iznos od **353,15 eura;**

- da su redoviti studenti sveučilišnih ili stručnih prijediplomskih studija, sveučilišnih integriranih studija ili stručnih kratkih studija u Gradu Zagrebu ili na nekoj sastavnici Sveučilišta u Zagrebu;

- da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;

- da u akademskoj godini za koju se Stipendija dodjeljuje nisu upisali mirovanje studentskih

obveza.

**3.** Stipendija se dodjeljuje za tekuću akademsku godinu za trajanja statusa redovitog studenta za na 10 mjeseci, računajući od 1. listopada 2024.

Stipendija mjesečno iznosi neto 520,00 eura.

**4.** Kriteriji za utvrđivanje liste kandidata za dodjelu Stipendije su socioekonomski status i uspjeh u školovanju.

Kandidati za dodjelu Stipendija za studente rangiraju se ponajprije na temelju bodova ostvarenih prema socioekonomskim statusu a potom, ako postoji više kandidata s jednakim brojem bodova na istom mjestu na rang-listi i prema uspjehu u školovanju.

**5**.Stipendiju mogu ostvariti najviše dva kandidata iz jednog kućanstva.

Korisnik Stipendije za vrijeme korištenja Stipendije mora imati prijavljeno prebivalište u Gradu Zagrebu.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**6.** Natječaj se objavljuje na internetskoj stranici Grada Zagreba, [www.zagreb.hr](http://www.zagreb.hr).

Prijave na Natječaj podnose se **od utorka, 1. listopada 2024., od 15.00 sati, do četvrtka, 31. listopada 2024., do 15 .00 sati.**

Izvan ovog vremena neće biti moguće podnijeti prijavu na Natječaj.

Prijave na natječaj podnose se Gradskom uredu za obrazovanje, sport i mlade na jedinstvenom elektroničkom obrascu putem aplikacije „eStipendije“ dostupnom na poveznici:

<https://e-pisarnica.zagreb.hr/ePisarnica/#/>. Obrazac je potrebno ispuniti i učitati svu potrebnu prijavnu dokumentaciju.

Za elektroničku predaju prijave neophodno je posjedovati: **- NIAS dostupne vjerodajnice za prijavu u sustav,
- adresu elektroničke pošte (e-mail) ili/i osobni korisnički pretinac u sustavu e-Građani.**

Prijave poslane poštom ili osobno u papirnatom obliku ili elektroničkom poštom (e-mailom) neće se uzimati u obzir.

Prijava završava pritiskom na „Pošalji prijavu“. Do tada je moguće prijavu uređivati i pohranjivati u aplikaciji pritiskom na „Spremi“ unutar propisanog roka za predaju prijave na natječaj.

Nakon što je prijava uspješno poslana, na adresu elektroničke pošte odnosno osobni korisnički pretinac u sustavu eGrađani bit će dostavljena obavijest o zaprimanju prijave s prijamnim štambiljem te naznakom klase, urudžbenoga broja i datuma primitka, te PIN-om.

Kao datum podnošenja prijave uzimat će se datum elektroničkog zaprimanja prijave u pisarnici.

Prijavom na Natječaj kandidati daju suglasnost nadležnom gradskom upravnom tijelu da se njihovi osobni podaci mogu prikupljati, provjeravati, obrađivati, koristiti, čuvati i objaviti na prijedlogu rang-liste odnosno na popisu kandidata i popisu podnositelja koji će biti objavljeni na internetskoj stranici Grada Zagreba te daju suglasnost da se osobni podaci mogu obrađivati, koristiti, čuvati i preuzimati iz službenih evidencija tijela državne uprave sukladno propisima koji reguliraju zaštitu osobnih podataka, a u svrhu ostvarivanja prava na Stipendiju Grada Zagreba za akademsku godinu 2024./2025.. Kandidati daju suglasnost nadležnom gradskom upravnom tijelu za prikupljanje i korištenje kontakt podataka u svrhu ostvarivanja prava na Stipendiju, korištenje, odnosno isplatu Stipendije i ispunjavanje obveza iz ugovora o korištenju Stipendije

Dopuna prijave na natječaj:

Nakon što pošalje prijavu na natječaj, kandidat ju može samoinicijativno dopuniti pod istom klasom pod kojom je prijava zaprimljena isteka krajnjeg roka za prijavu. Dopuna dokumentacije podnosi se isključivo na elektroničkom obrascu putem aplikacije eStipendije, na isti način kao što je poslana i sama prijava na natječaj (potrebno je učitati u sustav i ništa se ne šalje u tiskanom obliku).

Ako nadležno gradsko upravno tijelo utvrdi da prijavi na Natječaj nedostaje neki dokaz o ispunjavanju uvjeta za sudjelovanje na Natječaju (vidi točku 7. Tablicu 1.), pozvat će kandidata putem elektroničke pošte, da u roku od 8 dana od primitka poziva dopuni dokumentaciju putem aplikacije „eStipendije“. Ako kandidat ne dopuni dokumentaciju u navedenom roku, prijava će biti odbačena kao nepotpuna.

**7.** Potrebna prijavna dokumentacija se učitava u on-line obrazac dostupan na službenoj internetskoj stranici Grada Zagreba na poveznici: <https://e-pisarnica.zagreb.hr/ePisarnica/#/>

**Potrebna prijavna dokumentacija obuhvaća:**

|  |
| --- |
| **Tablica 1.** – Dokazi o ispunjavanja uvjete Natječaja za kandidata: |
| **NAPOMENA: Za socioekonomski status koji se prijavljuje najprije je potrebno ručno unijeti podatke u tablicu Izjave o članovima kućanstva, a koja je obvezni dio.**1) domovnicu ili elektronički izvod iz knjige državljana za kandidata; 2) uvjerenje o prebivalištu za kandidata i sve članove kućanstva ili elektronički zapis o prebivalištu za kandidata i sve članove kućanstva (ne starije od dana objave Natječaja);3) svjedodžba završnog razreda srednje škole;4) svjedodžba o državnoj maturi (s ocjenama iz obveznih predmeta na državnoj maturi);5) izvadak iz matice rođenih ili elektronički izvod iz matice rođenih za kandidata (ne stariji od dana objave Natječaja); |

|  |
| --- |
| **Tablica 2.** Bodovanje socioekonomskog statusa učenika provodi se na temelju sljedećih dokaza: |
| **A)** ako prosječni mjesečni prihod po članu zajedničkog kućanstva, ostvaren u razdoblju od 1.1.2024. do 30.06.2024. godini ne prelazi iznos od **353,15 eura:*** uvjerenja o prebivalištu ili elektronički zapis za kandidata i sve članove kućanstva (ne

 starije od dana objave Natječaja)  Prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga. Drugi neoporezivi primitci su: primici od kamata po obveznicama koji su obračunati nakon 1. siječnja 2016. i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji, prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o hrvatskim braniteljima iz Domovinskog rata i članovima njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.). **B)** ako je jedan ili su oba roditelja kandidata umrla, nestala, nepoznata ili kandidat živi u  kućanstvu s jednim roditeljem ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi: B.1. ako je jedan ili su oba roditelja kandidata umrla, nestala, nepoznata:* smrtni list ili izvadak iz matice umrlih za preminulog/e roditelja/e;
* potvrda nadležnog tijela o nestalom roditelju/ima;

B.2. ako kandidat živi u kućanstvu s jednim roditeljem:* uvjerenje o prebivalištu ili elektronički zapis o prebivalištu, ne stariji od dana objave Natječaja, za kandidata i roditelja s kojim kandidat živi;
* pravomoćno rješenje ili pravomoćna presuda o razvodu braka ili rješenje suda o određivanju privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja ili pravomoćno rješenje suda o povjeravanju djeteta jednom roditelju ili uvjerenje Hrvatskog zavoda za socijalni rad da kandidat živi u kućanstvu s jednim roditeljem, ne starije od dana objave Natječaja;

B.3. ako je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:* pravomoćno rješenje ili uvjerenje Hrvatskog zavoda za socijalni rad da je kandidat pod skrbništvom i/ili koristi pravo na uslugu smještaja izvan vlastite obitelji, ne starije od dana objave Natječaja;

**C)** ako kandidat živi u kućanstvu s **dvoje ili više** braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak (NAPOMENA: pod bratom i sestrom podrazumijevaju se i polubrat i polusestra):* izvadak iz matice rođenih ili elektronički izvod iz matice rođenih ne stariji od dana objave Natječaja, za svakog brata i sestru;
* uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;
* rješenje o priznavanju prava na doplatak za pomoć i njegu ili osobnu invalidninu i dokaz o uplati (uplata za kolovoz 2024. ili kasniji mjesec) ili potvrda Hrvatskog zavoda za socijalni rad da brat ili sestra kandidata ostvaruje pravo na doplatak za pomoć i njegu ili prava na osobnu invalidninu (ne starija od dana objave Natječaja); ili rješenje Hrvatskog zavoda za socijalni rad o priznanju prava na inkluzivni dodatak i dokaz o uplati u rujnu 2024. (uplata za kolovoz 2024. ili kasniji mjesec), za svakog brata ili sestru;

**D**) ako je kandidat roditelj:* izvadak iz matice rođenih ili elektronički izvod iz matice rođenih ne stariji od dana objave Natječaja, za svako kandidatovo dijete.
 |

**8.** Bodovanje uspjeha na studiju provodi se prema dokazima:

- svjedodžbe završnog razreda srednje škole

- svjedodžbe o državnoj maturi (s ocjenama ostvarenim iz obveznih predmeta na državnoj maturi).

**9.** Prijedlog rang-liste studenata koji su prvi put upisali prvu godinu studija za dodjelu Stipendije s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete natječaja bit će objavljen na internetskoj stranici Grada Zagreba, [www.zagreb.hr](http://www.zagreb.hr), u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendije.

**10**. Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenja.

Korisnik Stipendije obvezan je u roku od jedne godine nakon završetka školovanja, zaposliti se i raditi na području Grada Zagreba najmanje onoliko vremena koliko je primao Stipendiju, što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje. Korisnik Stipendije, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze rada na području Grada Zagreba. Obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

**11**. Korisnik Stipendije dužan je o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora financiranu javnim sredstvima i svim drugim promjenama koje utječu na korištenje Stipendije i izvršenje ugovora o korištenju Stipendije, pisanim putem u roku od 15 dana od nastalih činjenica, obavijestiti nadležno gradsko upravno tijelo.

Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat.

**12.** Korisnik Stipendije dužan je vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako  je za trajanja ugovora o korištenju Stipendije primao novčanu stipendiju drugog stipenditora financiranu javnim sredstvima, ako iz neopravdanih razloga, koje procjenjuje Povjerenstvo, u akademskoj godini za koju je primao stipendiju, ostvari manje od 40 ECTS bodova ili naknadno upiše mirovanje ili odustane od studija, ako izgubi status redovitog studenta, ako za vrijeme korištenja Stipendije odjavi prebivalište s područja Grada Zagreba, ako  bez opravdanog razloga i u roku ne dostavi podatke o školovanju i zaposlenju.